
NOTEIKUMOS LIETOTIE TERMINI 
UN TO SKAIDROJUMI

1.1. Apdrošinātājs – „Baltijas Apdrošināšanas Nams” apdrošināšanas akciju sabiedrība.
1.2. Apdrošinājuma ņēmējs – fiziska persona, kas noslēdz apdrošināšanas līgumu savā vai citas fiziskas personas labā, vai juridiska persona, kas noslēdz apdrošināšanas līgumu fiziskas personas labā.
1.3. Apdrošināmā interese – apdrošinātās personas interese neciest zaudējumus, iestājoties apdrošināšanas gadījumam.
1.4. Apdrošinātā persona – apdrošināšanas polisē norādītā fiziska persona, kurai ir apdrošināmā interese un kuras labā ir noslēgts apdrošināšanas līgums, apdrošinātais Apdrošināšanas līguma likuma izpratnē.
1.5. Apdrošināšanas prēmija – apdrošināšanas līgumā noteiktais maksājums par apdrošināšanu.
1.6. Apdrošinājuma summa – apdrošināšanas līgumā norādītā naudas summa, kas ir maksimālā naudas summa, kura, iestājoties apdrošināšanas gadījumam, var tikt izmaksāta apdrošinātajai personai vai labuma guvējam atbilstoši apdrošinātajam riskam un apdrošināšanas noteikumiem.
1.7. Apdrošināšanas atlīdzība – iestājoties apdrošināšanas gadījumam, apdrošinātajai personai vai labuma guvējam izmaksājamā naudas summa.
1.8. Apdrošināšanas periods – apdrošināšanas aizsardzības spēkā esamības laiks.
1.9. Nogaidīšanas periods – apdrošināšanas polisē norādītais laika periods, kas tiek skaitīts, sākot no apdrošināšanas līguma spēkā stāšanās dienas, un kura laikā apdrošināšanas aizsardzība nav spēkā. Ja ar apdrošinājuma ņēmēju par konkrēto apdrošināto personu atkārtoti tiek noslēgts apdrošināšanas līgums un starp iepriekšējā un no jauna noslēgtā apdrošināšanas līguma spēkā esamības termiņu nav bijis pārtraukums, tad nogaidīšanas periods netiek noteikts.
1.10. Izdzīvošanas periods – apdrošināšanas polisē norādītais laika periods, kas tiek skaitīts, sākot no apdrošinātā riska iestāšanās dienas, kuru, apdrošinātajai personai izdzīvojot, tiek izmaksāta apdrošināšanas atlīdzība.
1.11. Apdrošinātais risks – apdrošināšanas līgumā paredzētais no apdrošinātā gribas neatkarīgs notikums, kura iestāšanās iespējama nākotnē. Apdrošināšanas līgums ir spēkā attiecībā uz tiem apdrošinātajiem riskiem, kuri ir norādīti apdrošināšanas polisē.
1.12. Apdrošināšanas gadījums – apdrošināšanas periodā noticis, iepriekš neparedzams, no apdrošinātās personas gribas neatkarīgs, ar apdrošināto risku cēloņsakarīgi saistīts notikums, kuram iestājoties paredzēta apdrošināšanas atlīdzības izmaksa atbilstoši apdrošināšanas līgumam un apdrošināšanas programmai.
1.13. Apdrošināšanas programma – apdrošināšanas polisē uzskaitīto apdrošināto risku kopums, attiecībā uz kuriem ir spēkā  apdrošināšanas aizsardzība.
1.14. Apdrošināšanas līgums – apdrošinātāja un apdrošinājuma ņēmēja vienošanās, saskaņā ar kuru apdrošinājuma ņēmējs uzņemas saistības maksāt apdrošināšanas prēmiju apdrošināšanas līgumā noteiktajā veidā, termiņos un apmērā, kā arī izpildīt citas apdrošināšanas līgumā noteiktās saistības un apdrošinātājs uzņemas saistības, iestājoties apdrošināšanas gadījumam, atbilstoši apdrošināšanas līgumam un izvēlētajām apdrošināšanas programmām, izmaksāt apdrošināšanas līgumā norādītajai apdrošinātajai personai vai labuma guvējam apdrošināšanas atlīdzību. Apdrošināšanas līgums var tikt noslēgts par vienas personas apdrošināšanu vai par personu grupas apdrošināšanu.
1.15. Pieteikums apdrošināšanai – apdrošinātāja noteikts dokuments, kuru apdrošinājuma ņēmējs iesniedz apdrošinātājam, lai informētu to par faktiem, kuri nepieciešami riska izvērtēšanai un apdrošināšanas līguma slēgšanai. Atsevišķos gadījumos apdrošinātājs var nepieprasīt rakstiska pieteikuma apdrošināšanai iesniegšanu. Šādos gadījumos apdrošināšanas līgumā norādītā informācija par apdrošināšanas objektu, apdrošinājuma ņēmēju un apdrošināto personu tiek uzskatīta par apdrošinājuma ņēmēja sniegtu. Pieteikums ap drošināšanai neuzliek par pienākumu apdrošinātājam slēgt apdrošināšanas līgumu.
1.16. Apdrošināšanas polise – dokuments, kas apliecina apdrošināšanas līguma noslēgšanu un ietver līguma noteikumus, apdrošināšanas programmu (-as) un visus apdrošināšanas līguma pielikumus, grozījumus un papildinājumus, par kuriem apdrošinātājs un apdrošinājuma ņēmējs ir vienojušies.
1.17. Apdrošināšanas atlīdzības pieteikums – apdrošinātāja noteikts dokuments, kuru apdrošinātā persona vai labuma guvējs kopā ar apdrošināšanas atlīdzību pamatojošu medicīnisku u.c. dokumentāciju, iesniedz apdrošinātājam, lai saņemtu apdrošināšanas atlīdzību, saskaņā ar noslēgto apdrošināšanas līgumu.
1.18. Labuma guvējs – persona, kurai saskaņā ar apdrošināšanas līguma noteikumiem ir tiesības saņemt apdrošināšanas atlīdzību apdrošinātās personas nāves gadījumā.
1.19. Sports – nodarbošanās ar sportu, kuras mērķis ir sporta rezultātu sasniegšana, piedaloties sacensībās vai treniņos, neatkarīgi no tā, vai tas ir vai nav apdrošinātās personas ienākumu avots. Šo noteikumu kontekstā ar sportu tiek saprasts arī amatieru sports.
1.20. Ārstniecības pakalpojumi – pakalpojumi, kurus apdrošinātā persona saņēmusi ārstniecības iestādē.
1.21. Ārstniecības iestāde – ārstu prakses, valsts un pašvaldību iestādes, komercsabiedrības, kuras ir reģistrētas Latvijas Republikas Ārstniecības iestāžu reģistrā un atbilst Latvijas Republikas normatīvajos aktos noteiktajām obligātajām prasībām ārstniecības iestādēm un to struktūrvienībām, un nodrošina ārstniecības pakalpojumus.
VISPĀRĪGIE NOTEIKUMI

2.1. Apdrošinātājs noslēdz apdrošināšanas līgumu ar apdrošinājuma ņēmēju par veselības apdrošināšanu pret kritiskām saslimšanām saskaņā ar šiem apdrošināšanas noteikumiem, Apdrošināšanas līguma likumu  un citiem Latvijas Republikas normatīvajiem aktiem.
2.2. Apdrošināšanas līgums ir spēkā visā pasaulē 24 (divdesmit četras) stundas diennaktī, izņemot risku „Ārstēšanās izdevumi”, kas ir spēkā tikai Latvijas Republikas teritorijā.
2.3. Ja apdrošinājuma ņēmējs un apdrošinātājs par to savstarpēji vienojas, jebkurš šo apdrošināšanas noteikumu punkts var tikt rakstveidā grozīts, izslēgts vai papildināts, par to parakstot attiecīgu dokumentu.
2.4. Apdrošinātāja saistību izpildes – apdrošināšanas atlīdzības izmaksas priekšnosacījums ir šo noteikumu ievērošana no apdrošinājuma ņēmēja, apdrošināto personu un labuma guvēja puses.
APDROŠINĀŠANAS LĪGUMA NOSLĒGŠANA, STĀŠANĀS SPĒKĀ UN DARBĪBAS LAIKS

3.1. Apdrošināšanas līgums tiek noslēgts, pamatojoties uz apdrošinājuma ņēmēja iesniegto pieteikumu apdrošināšanai un tajā minēto informāciju par apdrošināšanas objektu.
3.2. Apdrošināšanas līgums tiek slēgts uz 1 (vienu) gadu, izņemot gadījumus, kad apdrošinātājs ar apdrošinājuma ņēmēju ir vienojušies par citu apdrošināšanas līguma periodu.
3.3. Ievērojot Apdrošināšanas līguma likumā noteikto, apdrošināšanas līgums ir spēkā apdrošināšanas polisē norādītajā apdrošināšanas periodā, ja apdrošinājuma ņēmējs apdrošināšanas prēmiju vai tās pirmo daļu (gadījumos, kad apdrošināšanas prēmijas maksājums ir sadalīts vairākās daļās) ir samaksājis līdz apdrošināšanas polisē norādītajam datumam.
3.4 Apdrošinājuma ņēmējs, samaksājot apdrošināšanas prēmiju vai tās pirmo daļu (gadījumos, kad apdrošināšanas prēmijas maksājums ir sadalīts vairākās daļās), apliecina savu gribu apdrošināšanas līguma noslēgšanai.
3.5 Apdrošināšanas prēmijas vai tās daļu samaksa jāveic ne vēlāk kā apdrošināšanas līgumā norādītajā datumā un tādā apmērā, kā tas ir norādīts apdrošināšanas līgumā.
3.6 Apdrošināšanas prēmijas nesamaksāšanas gadījumā, ievērojot Apdrošināšanas līguma likumā noteikto, apdrošinātājs ir tiesīgs pārtraukt apdrošināšanas līgumā paredzēto pakalpojumu sniegšanu.
3.7 Ja apdrošināšanas prēmija tiek maksāta ar bankas pārskaitījumu, tad par samaksas datumu tiek uzskatīts datums, kad apdrošinātājs ir saņēmis apdrošināšanas prēmijas maksājumu tā norādītajā kontā.
3.8 Apdrošinātājs vai apdrošinājuma ņēmējs var izbeigt apdrošināšanas līgumu Latvijas Republikas normatīvajos aktos noteiktajos gadījumos un kārtībā vai par to savstarpēji vienojoties.
3.9 Ja apdrošināšanas līgums tiek izbeigts pirms termiņa, apdrošinātājs 30 (trīsdesmit) dienu laikā pēc apdrošināšanas līguma darbības izbeigšanas dienas aprēķina apdrošināšanas prēmijas daļu par neizmantoto apdrošināšanas līguma darbības laiku par katru apdrošināto personu atsevišķi.
3.10 Atmaksājot neizmantoto apdrošināšanas prēmiju, no neizmantotās apdrošināšanas prēmijas ietur ar apdrošināšanas līguma noslēgšanu saistītos administratīvos izdevumus līdz 15% (piecpadsmit procenti) apmērā no atlikušās apdrošināšanas prēmijas.
APDROŠINĀTĀS PERSONAS TIESĪBAS UN PIENĀKUMI

4.1. Apdrošinātajai personai ir tiesības saņemt apdrošināšanas atlīdzību atbilstoši starp apdrošinājuma ņēmēju un apdrošinātāju noslēgtajam apdrošināšanas līgumam.
4.2. Apdrošinātajai personai ir tiesības iesniegt rakstisku sūdzību par apdrošinātāja pieņemto lēmumu atlīdzību lietā.
 4.3. Lai izpildītu noslēgto apdrošināšanas līgumu un realizētu apdrošinātājam apdrošināšanas līgumā paredzētās tiesības, apdrošinātajai personai ir pienākums sniegt apdrošinātājam patiesu un pilnīgu informāciju, kā arī rakstveidā pilnvarot apdrošinātāju apstrādāt savus personas datus, t.sk., arī īpašu kategoriju datus. 
4.4. Apdrošinātās personas pienākums ir iesniegt visus apdrošinātāja pieprasītos dokumentus, kuri apdrošinātājam ir nepieciešami apdrošināšanas atlīdzības izmaksai un/vai apdrošināšanas gadījuma izvērtēšanai, t.sk., kas satur veselības datus, kuri apdrošinātājam ir nepieciešami apdrošināšanas atlīdzības izmaksai un/vai apdrošināšanas gadījuma izvērtēšanai, vai arī pilnvarot Apdrošinātāju iepazīties ar visiem ārstniecības iestādē un aptiekā esošajiem dokumentiem, kuri attiecas vai var attiekties uz pieteikto apdrošināšanas gadījumu. Ja apdrošinātā persona neizpilda šo pienākumu un tā rezultātā apdrošinātājam ir traucēta iespēja vai nav iespējams noskaidrot notikuma, sakarā ar kuru ir saņemts pieteikums apdrošināšanas atlīdzības izmaksai, apstākļus vai izmaksājamās apdrošināšanas atlīdzības apmēru, apdrošinātājam ir tiesības neizmaksāt apdrošināšanas atlīdzību;Apdrošinātās personas tiesības un pienākums ir iepazīties ar apdrošināšanas noteikumiem, apdrošināšanas programmām un visiem apdrošināšanas līguma noteikumiem, kuri attiecas uz apdrošināto personu, un ievērot tos.
4.5. Personai, kura pretendē uz apdrošināšanas atlīdzību, ir pienākums paziņot par jebkuru apdrošinātās personas saslimšanu, kas pēc ārstu sākotnējās diagnozes vēlāk varētu apstiprināties kā kritiskās saslimšanas gadījums.
4.6. Apdrošinātās personas pienākums ir rūpēties par savu veselību un ievērot visas ārstniecības personas sniegtās rekomendācijas.
4.7. Apdrošinātās personas pienākums ir veikt obligātās un ieteicamās veselības pārbaudes atbilstoši Latvijas Republikas normatīvo aktu prasībām.
APDROŠINĀJUMA ŅĒMĒJA TIESĪBAS UN PIENĀKUMI 

5.1. Apdrošinājuma ņēmējam ir tiesības saņemt neizmantotās apdrošināšanas prēmijas daļu saskaņā ar Apdrošināšanas līguma likumu  un apdrošināšanas līgumu gadījumā, ja apdrošināšanas līgums ir izbeigts pirms termiņa.
5.2. Apdrošinājuma ņēmējam ir pienākums apdrošinātājam sniegt patiesu, precīzu un pilnīgu informāciju riska izvērtēšanai. Gadījumā, ja tiek noslēgti secīgi apdrošināšanas līgumi un, noslēdzot apdrošināšanas līgumu atkārtoti, apdrošinājuma ņēmējs nenorāda citādi, ir uzskatāms, ka informācija, kas sniegta, noslēdzot pirmo apdrošināšanas līgumu, nav mainījusies un apdrošinātājs ir tiesīgs paļauties uz to.
5.3. Apdrošinājuma ņēmējam ir pienākums samaksāt apdrošināšanas prēmiju apdrošināšanas polisē noteiktajā veidā, apjomā un termiņos. 
Apdrošināšanas prēmijas maksājumi apdrošinājuma ņēmējam jāveic regulāri un saskaņā ar apdrošināšanas polisē noteikto grafiku neatkarīgi no tā, ir vai nav saņemts rēķins.
5.4. Apdrošinājuma ņēmējam ir pienākums informēt apdrošinātās personas par to, ka tās ir apdrošinātas, iepazīstināt tās ar apdrošināšanas programmām, apdrošināšanas noteikumiem, kā arī citiem apdrošināšanas līgumā minētajiem noteikumiem, kuri ir saistoši apdrošinātajām personām. Apdrošinājuma ņēmējs izskaidro apdrošinātajām personām to tiesības, pienākumus un saistības pret apdrošinātāju. Apdrošinājuma ņēmēja pienākums ir informēt Apdrošināto personu un citas personas, kuru personas datus Apdrošinājuma ņēmējs sniedz Apdrošinātājam, par personas datu apstrādi un saņemt piekrišanu šādu datu apstrādei, ja nav cita tiesiskā pamata personas datu apstrādei.
5.5. Apdrošinājuma ņēmējam ir pienākums nodot apdrošinātajām personām dokumentus un informāciju, kuru priekš tām ir sagatavojis apdrošinātājs.
5.6. Apdrošinājuma ņēmējam ir pienākums pēc apdrošinātāja pieprasījuma, ne vēlāk kā 10 (desmit) dienu laikā, iesniegt tam aizpildītu veselības deklarāciju par norādīto apdrošināmo/apdrošināto personu.
APDROŠINĀTĀJA TIESĪBAS UN PIENĀKUMI 

6.1. Apdrošinātāja pienākums, iestājoties apdrošināšanas gadījumam, ir izmaksāt apdrošināšanas atlīdzību atbilstoši starp apdrošinājuma ņēmēju un apdrošinātāju noslēgtajam apdrošināšanas līgumam. 
6.2. Apdrošinātājam ir tiesības pārbaudīt, kā un vai apdrošinājuma ņēmējs, apdrošinātā persona vai labuma guvējs ir ievērojis apdrošināšanas līguma noteikumus.
6.3. Apdrošinātājam ir tiesības pārliecināties par apdrošinājuma ņēmēja, apdrošinātās personas vai labuma guvēja sniegto ziņu patiesumu un pirms lēmuma pieņemšanas atlīdzību lietā iepazīties ar visu dokumentāciju, kas atrodas ārstniecības iestādes, ārstniecības personas vai aptiekas rīcībā un kura attiecas vai var attiekties uz saņemto apdrošināšanas atlīdzības pieteikumu un apdrošināto risku, kā arī nosūtīt apdrošināto personu pie neatkarīga sertificēta ārsta – speciālista veselības stāvokļa pārbaudei.
6.4. Apdrošinātājam ir pienākums neizpaust personas datus, t.sk., personas veselības datus, izņemot Latvijas Republikas normatīvajos aktos noteiktos gadījumos, un apstrādāt tos saskaņā ar spēkā esošo tiesisko regulējumu;.
6.5. Apdrošinātājs izmaksātās apdrošināšanas atlīdzības apmērā pārņem prasījuma tiesības pret personu, kas ir atbildīga par radītajiem zaudējumiem gadījumā, ja apdrošināšanas atlīdzība izmaksāta pēc kompensācijas principa.
6.6. Apdrošinātājam ir tiesības pieprasīt iesniegt maksājumu apliecinošu dokumentu un/vai rēķinu oriģinālus, kas apstiprina saņemtos pakalpojumus.
6.7. Gadījumā, ja apdrošinātājam lēmuma pieņemšanai nav iesniegti visi nepieciešamie dokumenti vai ir nepieciešami papildu dokumenti, apdrošinātājam ir tiesības tos pieprasīt.
6.8. Ja apdrošinātā persona neizpilda 4.4. punktā paredzēto pienākumu un tā rezultātā apdrošinātājam ir traucēta iespēja vai nav iespējams noskaidrot notikuma, saistībā ar kuru ir saņemts pieteikums apdrošināšanas atlīdzības izmaksai, apstākļus vai izmaksājamās apdrošināšanas atlīdzības apmēru, apdrošinātājam ir tiesības neizmaksāt apdrošināšanas atlīdzību.
APDROŠINĀTIE RISKI

7.1. Apdrošināšanas aizsardzība ir spēkā tikai attiecībā uz tiem apdrošinātajiem riskiem, kuri ir norādīti apdrošināšanas polisē.
7.2. Apdrošinātie riski ir pirmo reizi apdrošināšanas periodā un apdrošinātās personas dzīvē diagnosticētas saslimšanas vai stāvokļi, kas iestājušies apdrošināšanas periodā. Apdrošinātie riski ir uzskaitīti zemāk: 
7.2.1. Vēzis 
Vēzis ir ļaundabīgs audzējs jeb karcinoma, kuram raksturīga nekontrolēta un progresējoša šūnu augšana ar infiltrāciju apkārtējos audos un iespēju veidot metastāzes (jaunus slimības perēkļus, kas veidojas, audzēja šūnu grupām „aizceļojot” no audzēja rašanās vietas uz citām ķermeņa daļām pa organisma dobumu virsmām, limfvadiem vai asinsvadiem). Uzstādītai diagnozei jābūt apstiprinātai ar onkoloģiskā konsīlija slēdzienu un histoloģiskās izmeklēšanas rezultātiem. 
Par riska iestāšanās datumu tiek uzskatīts datums, kad ļaundabīgs audzējs pirmo reizi tiek pierādīts ar histoloģiskās izmeklēšanas rezultātiem vai onkoloģiskā konsīlija slēdzienu.
7.2.1.1. apdrošināšanas līguma izpratnē par risku „Vēzis” netiek uzskatīts:
7.2.1.1.1. jebkura vēža forma in situ (audzēja šūnas nav ieaugušas līdzās esošajos audos);
7.2.1.1.2. jebkura CIN (cervikālas intraepiteliālas neoplāzijas) forma;
7.2.1.1.3. ļaundabīgi audzēji, kas diagnosticēti HIV\AIDS slimniekam;
7.2.1.1.4. plakano šūnu karcinoma un bazālo šūnu karcinoma;
7.2.1.1.5. prostatas vēža 1. stadija (T1N0M0);
7.2.1.1.6. Hodžkina un Ne Hodžkina limfoma, kā arī hroniska leikēmija;
7.2.1.1.7. plaušu vēzis 1A (T1N0M0) un 1B (T1N0M0) stadijā.
7.2.2. Akūts miokarda infarkts
Miokarda infarkts ir neatgriezeniska sirds muskuļa daļas bojāeja, kam par iemeslu ir sirds muskuļa apasiņošanas traucējumi. Diagnozei jābūt kardiologa apstiprinātai un jāatbilst vismaz diviem no zemāk uzskaitītajiem kritērijiem:
· tipiskas klīniskas pazīmes, kas raksturīgas miokarda infarktam (tajā skaitā stipras sāpes krūtīs);
· izmaiņas EKG (elektrokardiogrammā), kas norāda uz infarktu (ST segmenta pacēlums vai patoloģiski Q zobi);
· miokarda bojājuma bioķīmisko marķieru paaugstināšanās asinīs. 
Par riska iestāšanās datumu tiek uzskatīts datums, kad ir notikusi pirmā vēršanās ārstniecības iestādē saistībā ar kritisko stāvokli, ko ir izraisījis miokarda infarkts, pie nosacījuma, ka infarkta diagnoze ir apstiprināta ar vismaz diviem no iepriekš minētajiem kritērijiem, kā arī diagnozei jābūt apstiprinātai ar kardiologa slēdzienu.
7.2.2.1. apdrošināšanas līguma izpratnē par risku „Akūts miokarda infarkts” netiek uzskatīts:
7.2.2.1.1. akūts koronārs sindroms (AKS) bez ST segmenta pacēluma;
7.2.2.1.2.citi koronāri sindromi (tajā skaitā koronārā sirds slimība, mēmais infarkts, visas stenokardijas formas, hroniska sirds mazspēja u.c.).
0. Insults
Insults ir pēkšņi galvas smadzeņu asinsrites traucējumi, kas izraisa neiroloģisku nepietiekamību (motoro un sensoro funkciju bojājumus) vismaz 24 (divdesmit četru) stundu garumā. Diagnozei ir jābūt ārsta − speciālista apstiprinātai un pierādītai ar tipiskiem klīniskiem simptomiem, kā arī ar jaunām un insultam tipiskām atradnēm galvas smadzeņu datortomogrāfijas (CT) vai kodolmagnētiskās rezonanses (MRI) izmeklējumos. 
Par riska iestāšanās datumu tiek uzskatīts datums, kad ir notikusi pirmā vēršanās ārstniecības iestādē saistībā ar kritisko stāvokli, ko ir izraisījis insults, pie nosacījuma, ka diagnoze atbilst visām iepriekš minētajām pazīmēm un ir apstiprināta ar galvas smadzeņu datortomogrāfijas (CT) vai kodolmagnētiskās rezonanses (MRI) izmeklējumu rezultātiem.
Jābūt dokumentāliem pierādījumiem par neiroloģisku deficītu vismaz 90 (deviņdesmit) dienu garumā pēc diagnozes apstiprināšanas, pretējā gadījumā uzskatāms, ka risks “Insults” nav iestājies.
7.2.3.1. apdrošināšanas līguma izpratnē par risku „Insults” netiek uzskatīts:
7.2.3.1.1. tranzitora išēmiska lēkme (TIL), kā arī citi pārejoši smadzeņu asinsrites traucējumi, kad insulta pazīmes izpaužas īslaicīgi un ir bez paliekošām sekām;
7.2.3.1.2. lakunārs insults bez neiroloģiska deficīta;
7.2.3.1.3. iekšējā asiņošana smadzenēs un galvas smadzeņu insults traumas rezultātā.
Multiplā skleroze
Multiplā skleroze jeb izkaisītā skleroze ir centrālās nervu sistēmas slimība, kas skar galvas un muguras smadzenes. Slimības ietekmē rodas iekaisuma process, kā rezultātā noārdās mielīns un tādējādi samazinās nervu spēja pārvadīt impulsus uz un no smadzenēm. Diagnozei jābūt neirologa apstiprinātai un pierādītai ar vismaz diviem sklerozes perēkļiem galvas vai muguras smadzenēs kodolmagnētiskās rezonanses (MRI) izmeklējumos kopā ar raksturīgām pazīmēm muguras smadzeņu šķidruma izmeklējumos. 
Par riska iestāšanās datumu tiek uzskatīts datums, kad multiplās sklerozes diagnoze atbilst visām iepriekš minētajām pazīmēm un pirmreizēji ir apstiprināta ar iepriekš minēto izmeklējumu rezultātiem. 
Diagnozei jābūt apstiprinātai ar neirologa slēdzienu, un jābūt dokumentāliem pierādījumiem par neiroloģisku deficītu vismaz 6 (sešu) mēnešu garumā pēc diagnozes apstiprināšanas, pretējā gadījumā uzskatāms, ka risks “Multiplā skleroze” nav iestājies.
Paralīze
Par paralīzi šo apdrošināšanas noteikumu kontekstā tiek uzskatīts pilnīgs un neatgriezenisks divu vai vairāku locekļu (roku vai kāju) funkciju zudums virs elkoņu vai ceļu locītavām, kas radies muguras smadzeņu ievainojuma vai slimības rezultātā. 
Par riska iestāšanās datumu tiek uzskatīts datums, kad ir notikusi pir mā vēršanās ārstniecības iestādē saistībā ar kritisko stāvokli, ko ir izraisījusi paralīze, pie nosacījuma, ka paralīzes diagnoze atbilst visām iepriekš minētajām pazīmēm.
Diagnozei jābūt apstiprinātai ar neirologa slēdzienu un dokumentāli pierādītai ar neiroloģisku deficītu vismaz 6 (sešu) mēnešu garumā pēc diagnozes apstiprināšanas, pretējā gadījumā uzskatāms, ka risks “Paralīze” nav iestājies.
7.2.5.1. apdrošināšanas līguma izpratnē par risku „Paralīze” netiek uzskatīta:
7.2.5.1.1. šļauganā paraparēze;
7.2.5.1.2. paralīze Gilēna – Barē sindroma gadījumā.
HIV
Šo apdrošināšanas noteikumu izpratnē HIV ir infekcijas slimība, kuru izraisa cilvēka imūndeficīta vīruss, kas ir iegūts, ārstniecības iestādē pārlejot inficētas asinis vai asiņu preperātus. Diagnozei jābūt apstiprinātai ar laboratoriskiem izmeklējumiem, kā arī ar ārsta – speciālista slēdzienu. Riska „HIV” iestāšanās konstatēšanai obligāts priekšnosacījums ir spēkā stājies Latvijas Republikas tiesas spriedums, saskaņā ar kuru ir atzīts, ka konkrētā ārstniecības iestāde ir atbildīga par apdrošinātās personas inficēšanu ar HIV, vai ārstniecības iestādes izdota izziņa, saskaņā ar kuru tā nepārprotami atzīst savu atbildību par apdrošinātās personas inficēšanu ar HIV.
Par saslimšanas datumu tiek uzskatīts datums, kad HIV diagnoze atbilst visām iepriekš minētajām pazīmēm un pirmreizēji ir apstiprināta ar laboratorisko izmeklējumu rezultātiem.
Locekļu zaudējums
Divu vai vairāku locekļu pilnīga amputācija virs plaukstas vai potītes locītavas (proksimāli tuvāk rumpim) slimības vai nelaimes gadījuma rezultātā.
Par saslimšanas datumu tiek uzskatīts datums, kad slimības vai nelaimes gadījuma rezultātā tiek veikta locekļu amputācija, kas atbilst visam augstāk minētajam. Slimības vai traumas un locekļu amputācijas faktam ir jābūt apstiprinātam ar ārsta – speciālista slēdzienu.
Koma
Koma ir stāvoklis, kam raksturīga dziļa bezsamaņa, reakcijas trūkums uz ārējiem kairinājumiem vai iekšējām vajadzībām, elpošanas un asinsrites traucējumi, refleksu izzušana. Apdrošināšanas līguma izpratnē par risku „Koma”  tiek uzskatīta koma, kuras dziļums pēc Glāzgovas skalas ir novērtēts ar 5 (pieci) vai zemāk un kura ilgusi vismaz 96 (deviņdesmit sešas) stundas bez pārtraukuma un tajā laikā apdrošinātā persona ir pieslēgta pie dzīvību uzturošām sistēmām.
Par saslimšanas datumu tiek uzskatīts datums, kad apdrošinātā persona pirmo reizi tiek nogādāta ārstniecības iestādē ar diagnozi, kas vēlāk atbilst visām iepriekš minētajām pazīmēm. Diagnozei jābūt apstiprinātai ar ārsta – speciālista slēdzienu.
Pilnīgs redzes zudums (aklums)
Abu acu pilnīgs un neatgriezenisks redzes zaudējums, kas radies slimības vai traumas rezultātā. Diagnozei ir jābūt oftalmaloga apstiprinātai un jāatbilst vismaz vienam no zemāk minētajiem kritērijiem:
· abi acu āboli ir izņemti;
· koriģētais redzes asums ir mazāks nekā 0.02 (mērot pēc starptautiski atzītiem redzes asuma testiem);
· redzes lauka sašaurinājums līdz 5 (pieciem) grādiem vai mazāk abām acīm.
Par riska iestāšanās datumu tiek uzskatīts datums, kad ir noticis pilnīgs un neatgriezenisks redzes zudums, pie nosacījuma, ka diagnoze ir apstiprināta ar vismaz vienu no iepriekš minētajiem kritērijiem.
Redzes zudumam jābūt apstiprinātam ar oftalmaloga slēdzienu un secīgi jāilgst vismaz 6 mēnešus pēc diagnozes uzstādīšanas, pretējā gadījumā uzskatāms, ka risks “Pilnīgs redzes zudums” nav iestājies.
Par aklumu nav uzskatāms redzes zudums, kas saskaņā ar ārsta atzinumu ir daļēji vai pilnībā atjaunojums, izmantojot eksistējošās medicīnas tehnoloģijas un/vai ārstēšanas metodes. 
Pilnīgs dzirdes zudums (kurlums)
Pilnīgs un neatgriezenisks dzirdes zaudējums abās ausīs slimības vai traumas rezultātā ar dzirdes slieksni virs 90 (deviņdesmit) decibeliem. 
Par riska iestāšanās datumu tiek uzskatīts datums, kad ir noticis pilnīgs un neatgriezenisks dzirdes zaudējums, pie nosacījuma, ka diagnoze atbilst visām iepriekš minētajām pazīmēm. 
Dzirdes zudumam jābūt apstiprinātam ar ārsta – speciālista slēdzienu un secīgi jāilgst vismaz 6 (sešus) mēnešus pēc diagnozes uzstādīšanas, pretējā gadījumā uzskatāms, ka risks “Pilnīgs dzirdes zudums” nav iestājies.
Par kurlumu nav uzskatāms dzirdes zudums, kas saskaņā ar ārsta atzinumu ir daļēji vai pilnībā atjaunojams, izmantojot eksistējošās medicīnas tehnoloģijas un/vai ārstēšanas metodes.
Runas zudums
Pilnīgs un neatgriezenisks runas spēju zudums, kas radies slimības vai traumas rezultātā. 
Par riska iestāšanās datumu tiek uzskatīts datums, kad ir noticis pilnīgs un neatgriezenisks runas spēju zudums, pie nosacījuma, ka diagnoze atbilst visām iepriekš minētajām pazīmēm.
Runas zudumam jābūt apstiprinātam ar ārsta – speciālista slēdzienu un secīgi jāilgst vismaz 12 (divpadsmit) mēnešus pēc diagnozes uzstādīšanas, pretējā gadījumā uzskatāms, ka risks “Runas zudums” nav iestājies.
7.2.11.1. apdrošināšanas līguma ietvaros par risku „Runas zudums” netiek uzskatīts:
7.2.11.1.1. runas spēju zudums, kas radies psihisku saslimšanu rezultātā;
7.2.11.1.2. runas spēju zudums, kas radies ārsta darbības vai bezdarbības rezultātā;
7.2.11.1.3. gadījums, kad runas spējas, saskaņā ar ārsta −  speciālista atzinumu, ir daļēji vai pilnībā atjaunojamas, izmantojot eksistējošās medicīnas tehnoloģijas un/vai ārstēšanas metodes.
Ārstēšanās izdevumi
Ja apdrošinātajai personai apdrošināšanas perioda laikā tiek diagnosticēta kāda no kritiskajām saslimšanām, par kuru ir izmaksājama apdrošināšanas atlīdzība saskaņā ar apdrošināšanas līgumu, apdrošinātājs papildus apmaksā arī ārstēšanās izdevumus, kuri ir tieši saistīti ar kritiskās saslimšanas ārstēšanu un ir radušies pēc kritiskās saslimšanas diagnozes uzstādīšanas datuma. Ārstēšanās izdevumi tiek apmaksāti, nepārsniedzot apdrošinājuma summu, kas apdrošināšanas polisē norādīta apdrošinātajam riskam „Ārstēšanās izdevumi”. Tiek apmaksāti tikai tie ārstēšanās izdevumi, kas radušies apdrošināšanas līguma darbības laikā.
Ārstēšanās izdevumu ietvaros tiek apmaksāti izdevumi par ārstniecības pakalpojumiem, kuri ir saņemti Latvijas Republikas teritorijā reģistrētā ārstniecības iestādē, un izdevumi par medikamentu, kuri ir reģistrēti Latvijas Republikas Zāļu reģistrā un kurus receptē ir izrakstījis ārstējošais ārsts, iegādi; medikamentiem jābūt iegādātiem Latvijas Republikas teritorijā esošajās aptiekās, kuras reģistrētas normatīvajos aktos noteiktajā kārtībā. 
Ārstēšanās izdevumi netiek apmaksāti gadījumā, ja apdrošinātā persona nomirst izdzīvošanas perioda laikā.
Nāve (kritiskās saslimšanas rezultātā)
Ja izdzīvošanas perioda laikā, kādas no 7.2. punktā minētās slimības (stāvokļa) rezultātā, iestājas apdrošinātās personas nāve, apdrošinātājs izmaksā apdrošināšanas atlīdzību, ar nosacījumu, ka kritiskās saslimšanas galīgā diagnoze tika noteikta, apdrošinātajai personai esot dzīvai.
7.3. Apdrošināšanas atlīdzība tiek izmaksāta ne vairāk kā par vienu diagnosticētu kritisku saslimšanu vai apdrošinātās personas nāvi (gadījumā, ja risks “Nāve” ir iekļauts apdrošināšanas programmā). Ja apdrošinātājs ir piekritis izmaksāt apdrošināšanas atlīdzību par kādu no polisē iekļautajām kritiskajām saslimšanām, papildu atlīdzība par risku “Nāve” netiek izmaksāta.
7.4. Apdrošināšanas periods ir norādīts apdrošināšanas polisē. Apdrošinātajām personām, kuras tiek pievienotas apdrošināto personu sarakstam apdrošināšanas līguma darbības laikā, apdrošināšanas periods sākas un beidzas apdrošināšanas līguma pielikumā norādītajos datumos.
APDROŠINĀŠANAS ATLĪDZĪBA

8.1. Apdrošinātājs izmaksā vienreizēju apdrošināšanas atlīdzību pēc apdrošinātā riska iestāšanās un izdzīvošanas perioda beigām 100% (viens simts procentu) apmērā no apdrošināšanas līgumā apdrošināšanas aizsardzībai „Kritiskās saslimšanas” noteiktās apdrošinājuma summas. Ja izdzīvošanas periodā iestājas apdrošinātas personas nāve (gadījumā, ja risks “Nāve” ir iekļauts apdrošināšanas programmā), apdrošināšanas atlīdzību minētajā apmērā izmaksā labuma guvējam vai mantiniekiem Civillikumā noteiktajā kārtībā, ja apdrošinātā persona nav iecēlusi labuma guvēju.
8.2. Apdrošināšanas atlīdzības saņēmējs ir apdrošinātā persona. Apdrošinātās personas nāves gadījumā apdrošināšanas atlīdzības saņēmējs ir labuma guvējs vai mantinieki Civillikumā noteiktajā kārtībā, ja labuma guvējs nav iecelts.
8.3. Gadījumos, kad apdrošināšanas līgums paredz zaudējumu atlīdzināšanu, kompensēti tiek tikai faktiskie un pierādītie zaudējumi, kas radušies apdrošināšanas līguma darbības laikā. Netiek izmaksāta apdrošināšanas atlīdzība par izdevumiem, kas saistīti ar slimību vai to seku ārstēšanu, kuras tika diagnosticētas pirms vai pēc apdrošināšanas līguma darbības termiņa.
8.4. Personai, kura pretendē uz apdrošināšanas atlīdzību, ir pienākums nekavējoties, tiklīdz tas kļuvis iespējams, bet ne vēlāk kā 3 (trīs) mēnešus pēc kritiskās saslimšanas diagnozes uzstādīšanas datuma, rakstveidā paziņot par šo faktu apdrošinātājam un veikt visu iespējamo, lai samazinātu saslimšanas rezultātā radušās sekas. Iestājoties riskiem „Nāve” vai „Ārstēšanās izdevumi”, personai, kura pretendē uz apdrošināšanas atlīdzību, ir pienākums nekavējoties, tiklīdz tas kļuvis iespējams, bet ne vēlāk kā 1 (viena) mēneša laikā, rakstveidā paziņot par šo faktu apdrošinātājam.
8.5. Apdrošinātās personas nāves gadījumā personai, kura pretendē uz apdrošināšanas atlīdzību, ir pienākums nodrošināt apdrošinātājam iespēju konstatēt un novērtēt kritiskās saslimšanas apstākļus, cik vien tas ir šīs personas spēkos.
8.6. Personai, kura pretendē uz apdrošināšanas atlīdzību, ir pienākums iesniegt apdrošinātājam visus apdrošinātāja pieprasītos dokumentus, kas apdrošinātājam ir nepieciešami lēmuma pieņemšanai atlīdzību lietā.
8.7. Apdrošinātājs pieņem lēmumu par apdrošināšanas atlīdzības izmaksu 20 (divdesmit) dienu laikā no dienas, kad ir saņemti visi lēmuma pieņemšanai nepieciešamie dokumenti un informācija.
8.8. Apdrošinātājs izmaksā apdrošināšanas atlīdzību 3 (trīs) darba dienu laikā pēc lēmuma pieņemšanas.
8.9. Apdrošināšanas atlīdzības saņemšanai ir jāiesniedz sekojoši dokumenti:
8.9.1. Apdrošināšanas atlīdzības pieteikums, vienlaicīgi uzrādot pasi vai citu personu apliecinošu dokumentu;
8.9.2. Apdrošinātās personas nāves gadījumā − miršanas apliecības kopija (uzrādot oriģinālu);
8.9.3. Apdrošinātās personas slimības vēstures apstiprināta kopija (kopiju ar savu parakstu apstiprina paraksttiesīga persona no ārstniecības iestādes puses), kurā norādīta klīniskā diagnoze un galīgās diagnozes noteikšanas datums;
8.9.4. Apdrošinātās personas histoloģisko, laboratorisko, radioloģisko un citu izmeklējumu rezultāti, ārstu konsīlija slēdziens (ja tāds ir bijis). Minētie dokumenti jāiesniedz gadījumā, ja tie attiecas uz apdrošināto risku, vai arī pēc apdrošinātāja pieprasījuma;
8.9.5. Citi dokumenti, kuri pierāda apdrošinātās personas saslimšanu ar kādu no kritiskajām saslimšanām un pierāda apdrošinātā riska iestāšanos un kurus apdrošinātājs pieprasa lēmuma pieņemšanai atlīdzību lietā;
8.9.6. Gadījumā, ja tiek pieteikta apdrošināšanas atlīdzība par risku „HIV”, nepieciešams iesniegt spēkā stājušos Latvijas Republikas tiesas spriedumu, saskaņā ar kuru ir atzīts, ka konkrētā ārstniecības iestāde ir atbildīga par apdrošinātās personas inficēšanu ar HIV, vai ārstniecības iestādes izdota izziņa, saskaņā ar kuru tā nepārprotami atzīst savu atbildību par apdrošinātās personas inficēšanu ar HIV;
8.9.7. Gadījumos, kad apdrošināšanas atlīdzība tiek pieprasīta par risku „Ārstēšanās izdevumi”, atlīdzības saņemšanai papildus ir jāiesniedz šādi dokumenti:
8.9.7.1. elektroniskā kases aparāta čeks vai stingrās uzskaites kvīts, kas satur detalizētu informāciju par pakalpojuma sniedzēju, pakalpojuma saņēmēju un  saņemto pakalpojumu;
8.9.7.2. maksas ambulatoro vai stacionāro pakalpojumu, ambulatorās un stacionārās rehabilitācijas pakalpojumu saņemšanas gadījumā − izraksts no medicīniskās kartes un/vai norīkojums, kurā norādīta klīniskā diagnoze, lietotā ārstēšana un izmeklējumi, kas apstiprina uzstādīto diagnozi;
8.9.7.3. medikamentu iegādes gadījumā − receptes kopija;
8.9.7.4. cita dokumentācija, kuru pieprasa apdrošinātājs.
8.10. Pirms apdrošināšanas atlīdzības izmaksas apdrošinātājs ir tiesīgs pieprasīt:
8.10.1. Apdrošinātās personas veselības stāvokļa pārbaudi pie neatkarīgiem ārstiem – ekspertiem;
8.10.2. Pārbaudīt ārsta slēdziena pamatotību, kā arī iztaujāt trešās personas, kas varētu būt informētas par apdrošinātās personas veselības stāvokli;
8.10.3. Veikt mirušā sekciju, apmaksājot tās izdevumus;
8.10.4. Veikt citas darbības, kas nepieciešamas, lai noskaidrotu, vai ir iestājies apdrošinātais risks.
8.11. Lai nodrošinātu apdrošinātājam iespēju pārliecināties par sākotnēji sniegtās informācijas par apdrošināto risku patiesumu, apdrošinājuma ņēmējam ir pienākums pēc apdrošinātāja pieprasījuma nekavējoties iesniegt dokumentus, kas apliecina par darbinieku veiktos Latvijas Republikas normatīvajos aktos noteiktos nodokļu maksājumus.
8.12. Apdrošinājuma ņēmējam ir pienākums informēt apdrošinātāju, ja apdrošināšanas prēmijas apmaksa pilnībā vai daļēji netiek veikta no apdrošinājuma ņēmēja līdzekļiem un/vai apdrošināšanas prēmija pilnībā vai daļēji tiek apmaksāta no apdrošināto personu līdzekļiem (t.sk. ieturot noteiktas naudas summas no darba algas).
8.13. Ja apdrošinātājs ir pieņēmis lēmumu par atteikumu izmaksāt apdrošināšanas atlīdzību, tas, izmantojot norādīto kontaktinformāciju (tajā skaitā e-pastu), nosūta personai, kura pretendē uz apdrošināšanas atlīdzību, motivētu rakstveida paziņojumu par pieņemto lēmumu.
VISPĀRĒJIE IZŅĒMUMI

9.1. Par apdrošināšanas gadījumu šo apdrošināšanas noteikumu izpratnē netiek uzskatīta apdrošinātās personas nāve vai saslimšana ar kādu no apdrošināšanas polisē iekļautajām kritiskajām saslimšanām, ja tā iestājusies:
9.1.1. Saistībā ar kara darbību, revolūciju, masu nemieriem, terorismu, globālām dabas katastrofām, radioaktīvo piesārņojumu vai starojumu;
9.1.2. Saistībā ar apdrošinājuma ņēmēja, apdrošinātās personas vai labuma guvēja ļaunu nolūku, rupju neuzmanību;
9.1.3. Alkohola, narkotisko vai toksisko vielu lietošanas rezultātā, kā arī nepareizi lietojot medikamentus un/vai lietojot medikamentus bez iepriekšējas konsultēšanās ar ārstu, un/vai apdrošinātajai personai piedaloties zāļu izmēģinājumos;
9.1.4. Saistībā ar apdrošinātās personas psihisku vai garīgu slimību;
9.1.5. Pirms apdrošināšanas perioda diagnosticētas slimības vai traumas rezultātā;
9.1.6. Apdrošinātajai personai ārstējoties ar netradicionālām vai Latvijas Republikā nereģistrētām un/vai nesertificētām ārstēšanas metodēm;
9.1.7. Apdrošinātajai personai atrodoties aktīvajā militārajā dienestā (izņēmums neattiecas uz riskiem – „Vēzis”, „Insults”, „Akūts miokarda infarkts”, „Multiplā skleroze”);
9.1.8. Apdrošinātajai personai tīši sev nodarot ievainojumus vai mēģinot izdarīt pašnāvību.
SPECIĀLIE IZŅĒMUMI

10.1. Apdrošināšanas atlīdzība netiek izmaksāta, ja:
10.1.1. Pirms apdrošināšanas līguma noslēgšanas apdrošinātās personas dzīves laikā jau ir bijusi diagnosticēta kāda no apdrošināšanas polisē iekļautajām kritiskajām saslimšanām, attiecībā uz kuru apdrošināšanas aizsardzību paredz apdrošināšanas līgums, izņemot gadījumu, ja iepriekšējā saslimšana nekādā veidā nav un nevar būt saistīta ar apdrošināšanas periodā diagnosticēto kritisko saslimšanu;
10.1.2. Kritiskā saslimšana iestājusies traumas vai slimības, kura apdrošinātajai personai tika diagnosticēta pirms apdrošināšanas perioda vai nogaidīšanas periodā, rezultātā;
10.1.3. Apdrošinātā persona ir slikti rūpējusies par savu veselību, nav veikusi ārsta ieteiktos izmeklējumus vai nav ievērojusi ārsta sniegtās rekomendācijas ārstēšanai (t.sk. nav lietojusi ārsta izrakstītos medikamentus), kā rezultātā ir iestājusies kāda no kritiskajām saslimšanām vai apdrošinātās personas nāve;
10.1.4. Kritiskā saslimšana ir iestājusies citas slimības dekompensācijas rezultātā, ir citas slimības komplikācija vai diagnosticēta kā blakus diagnoze;
10.1.5. Apdrošinātā persona pirms apdrošināšanas perioda sākuma vai nogaidīšanas perioda laikā ir saņēmusi medicīnas pakalpojumus un/vai konsultācijas, kuras ir vai var būt saistītas ar kritisko saslimšanu, par kuru tiek pieprasīta apdrošināšanas atlīdzība;
10.1.6. Apdrošinātā persona nomirst izdzīvošanas perioda laikā (izņēmums nav spēkā attiecībā uz risku „Nāve”);
10.1.7. Apdrošinātais risks iestājas nogaidīšanas perioda laikā;
10.1.8. Kritiskā saslimšana tiek diagnosticēta pēc apdrošinātās personas nāves;
10.1.9. Kritiskās saslimšanas galīgā diagnoze tiek uzstādīta vai nāve kritiskās saslimšanas rezultātā iestājās ārpus apdrošināšanas līgumā noteiktā apdrošināšanas perioda;
10.1.10. Apdrošinātā persona ir uzturējusies ārpus Eiropas Savienības teritorijas vairāk par 180 (viens simts astoņdesmit) dienām no kopējā apdrošināšanas perioda;
10.1.11. Rakstisks paziņojums par kritiskās saslimšanas iestāšanos ir iesniegts vēlāk nekā 3 (trīs) mēnešus pēc diagnozes uzstādīšanas datuma un persona, kas pretendē uz apdrošināšanas atlīdzību, nevar pierādīt ātrāku paziņojuma iesniegšanas neiespējamību;
10.1.12. Rakstisks paziņojums par risku „Nāve” vai „Ārstēšanās izdevu mi” iestāšanos ir iesniegts vēlāk nekā 1 (vienu) mēnesi pēc diagnozes uzstādīšanas datuma un persona, kas pretendē uz apdrošināšanas atlīdzību, nevar pierādīt ātrāku paziņojuma iesniegšanas neiespējamību;
10.1.13. 7.2.2., 7.2.3, 7.2.4, 7.2.5., 7.2.7., 7.2.8., 7.2.9., 7.2.10., 7.2.11. punktos minētās kritiskās saslimšanas ir izveidojušās HIV (cilvēka imūndeficīta vīruss) vai AIDS (iegūtais imūndeficīta sindroms)  rezultātā;
10.1.14. Ārstniecības pakalpojumi, par kuriem tiek pieprasīta apdrošināšanas atlīdzība, nav reģistrēti Latvijas Republikas ārstniecībā izmantojamo medicīnisko tehnoloģiju datu bāzē;
10.1.15. Trauma, kuras rezultātā ir iestājies kāds no apdrošinātajiem riskiem, ir gūta:
10.1.15.1. apdrošinātajai personai atrodoties alkoholisko, psihotropo, psihotoksisko, narkotisko vai citu apreibinošo vielu ietekmē vai, ja tiek konstatēts, ka notikuma, kura rezultātā iestājies apdrošināšanas risks, brīdī apdrošinātās personas organismā ir bijušas iepriekš  minētās vielas; 10.1.15.2. apdrošinātajai personai nodarbojoties ar sportu;
10.1.15.3. ceļu satiksmes negadījuma rezultātā, kurš noticis, apdrošinātajai personai rupji pārkāpjot ceļu satiksmes noteikumus (atļautā braukšanas ātruma pārsniegšana par 30 km/h un vairāk, krustojuma šķērsošana pie aizliedzošā signāla, braukšana pretēji kustības virzienam, apdzīšanas manevra veikšana neatļautā vai slikti pārredzamā vietā, dzelzceļa pārbrauktuves šķērsošana, pārkāpjot ceļu satiksmes drošības noteikumus) vai vadot transportlīdzekli bez tiesībām vadīt attiecīgās kategorijas transportlīdzekli;
10.1.15.4. brīdī, kad apdrošinātā persona veic vai mēģina veikt krimināli sodāmu darbību;
10.1.15.5. apdrošinātajai personai piedaloties treniņos vai sacensībās, izmantojot motorizētu transportlīdzekli;
10.1.15.6. apdrošinātajai personai vadot motociklu, ūdens motociklu vai motorolleru, kura dzinēja tilpums ir lielāks par 125 (viens simts divdesmit pieci) cm3. 
PERSONAS DATU APSTRĀDE

11.1. Apdrošinātājs kā datu pārzinis pirms Līguma noslēgšanas un tā izpildes laikā, pamatojoties uz likumā noteikto pienākumu un savas leģitīmas intereses īstenošanai, veic personas datu apstrādi saskaņā ar piemērojamiem Eiropas Savienības un Latvijas Republikas normatīvo aktu prasībām attiecībā uz personas datu aizsardzību, kā arī saskaņā ar Privātuma politiku, ar kuru var iepazīties www.ban.lv mājaslapā (https://www.ban.lv/kompanija/privatuma-politika/).
11.2. Apdrošinātājs piemērojamo normatīvo aktu ietvaros nodrošina personas datu konfidencialitāti un nodrošina atbilstošus tehniskos un organizatoriskos pasākumus personas datu pasargāšanai no nesankcionētas piekļuves, pretlikumīgas apstrādes vai izpaušanas, nejaušas pazaudēšanas, izmainīšanas vai iznīcināšanas.
11.3. Apdrošinājuma ņēmēja pienākums ir pirms Līguma noslēgšanas iepazīties ar Apdrošinātāja Privātuma politiku un informēt par Privātuma politiku tās personas, kuru datus Apdrošinājuma ņēmējs nodod Apdrošinātājam.
11.4. Lai izpildītu noslēgto apdrošināšanas līgumu un realizētu Apdrošinātājam apdrošināšanas līgumā paredzētās tiesības, Apdrošinātājs veic Apdrošinātās personas īpašu kategoriju datu, t.sk. veselības datu, apstrādi. Apdrošinātājs ir tiesīgs apdrošināšanas līguma izpildes nolūkā, iepazīties ar apdrošinātās personas medicīnisko dokumentāciju (kurā ir norādīta informācija par uzstādīto diagnozi, slimības anamnēzi un iepriekšējo ārstēšanu, diagnozi apstiprinošu izmeklējumu rezultātiem, saņemto ārstēšanu un ārstēšanās ilgumu, izrakstītajiem un iegādātajiem medikamentiem u.tml.), kā arī ar dokumentāciju par citiem apdrošināšanas līguma ietvaros apmaksājamajiem pakalpojumiem. Apdrošinātājs saņem Apdrošinātas personas piekrišanu šādu datu apstrādei, ja nav cita tiesiskā pamata personas datu apstrādei.
11.5. Apdrošinātājs veic personas datu apstrādi, lai:
11.5.1. izvērtētu ar Līguma noslēgšanu saistītos riskus un aprēķinātu apdrošināšanas prēmiju;
11.5.2. sagatavotu apdrošināšanas piedāvājumu, noslēgtu Līgumu, sazinātos ar Apdrošinājuma ņēmēju, t.sk. lai atgādinātu par Līguma termiņa beigām un izteiktu apdrošināšanas piedāvājumus turpmākajam periodam;
11.5.3. nodrošinātu Līguma izpildi, t.sk. Apdrošinājuma ņēmēja saistību izpildes pārbaudi un uzraudzību, apdrošinātā riska izmaiņu izvērtēšanu;
11.5.4. administrētu apdrošināšanas gadījumu, t.sk. izvērtētu atlīdzības pieteikumu, pārbaudītu apdrošinātā riska iestāšanās apstākļus, novērtētu un aprēķinātu zaudējumus;
11.5.5. sazinātos ar Apdrošinājuma ņēmēju, Apdrošināto, vai citu datu subjektu, tostarp nosūtītu normatīvajos aktos noteiktos paziņojumus un lēmumus;
11.5.6. apmainītos ar personas datiem ar valsts un pašvaldības iestādēm un trešajām personām Latvijas Republikas normatīvajos aktos paredzētajos gadījumos, apjomā un kārtībā;
11.6. Apdrošinātājs apstrādā personas datus, kurus sniedzis Apdrošinājuma ņēmējs un Apdrošinātā persona apdrošināšanas līguma noslēgšanai un izpildei, kā arī personas datus, kas iegūti no citiem avotiem (piemēram, apdrošināšanas starpnieka, ārstniecības iestādēm, aptiekām, sporta klubiem utt) un ir nepieciešami līguma izpildē.
11.7. Apdrošinājuma ņēmēja saistību neizpildes gadījumā (tajā skaitā apdrošināšanas prēmiju apmaksas neveikšana) Apdrošinātājs ir tiesīgs nodot visus nepieciešamos datus trešajām personām, lai tiktu veikta parāda piedziņa atbilstoši Parādu ārpustiesas atgūšanas likuma nosacījumiem vai pārstāvētu Apdrošinātāja intereses, ka arī izmantot datus kredītvēstures veidošanai un šo datu ievietošanai parādvēstures un kredītinformācijas biroju datubāzēs.
11.8. Apdrošinātājs personas datus apstrādā un glabā tikai tik ilgi, cik tas ir nepieciešams attiecīgā nolūka sasniegšanai.

STRĪDU IZŠĶIRŠANAS KĀRTĪBA 

12.1. Ja apdrošinājuma ņēmējs, apdrošinātā persona un/vai labuma guvējs apstrīd apdrošinātāja saistību izpildi, kas izriet no apdrošināšanas līguma, sūdzības apdrošinātājam ir iesniedzamas rakstiskā formā. Kārtība, kādā Apdrošinātājs izskata Apdrošinājuma ņēmēja, Apdrošinātā vai Labuma guvēja iesniegto sūdzību par neapmierinātību ar Līgumu vai apdrošināšanas pakalpojumu, ir publiski pieejama www.ban.lv mājaslapā (https://ban.lv/kompanija/sudzibu-izskatisanas-kartiba/).
12.2. Visi strīdi, kas varētu rasties saistībā ar apdrošināšanas līguma izpildi, pusēm jārisina sarunu ceļā. Ja puses nevar atrisināt strīdus sarunu ceļā, jebkurš strīds, domstarpība vai prasība, kas izriet no apdrošināšanas līguma un skar to vai tā pārkāpšanu, izbeigšanu vai spēkā esamību, tiek izšķirts tiesā Latvijas Republikas normatīvajos aktos noteiktajā kārtībā.
12.3. Visas tiesiskās attiecības, kas izriet no noslēgtā apdrošināšanas līguma un kas nav regulētas šajos noteikumos, apdrošināšanas polisē un tās pielikumos, apspriežamas saskaņā ar Latvijas Republikas normatīvajiem aktiem, t.sk. speciālo likumu - Apdrošināšanas līguma likums. 
NOBEIGUMA NOTEIKUMI

13.1. Ja labuma guvējs ir piekritis būt par labuma guvēju, tam ir saistoši apdrošināšanas līguma noteikumi.
13.2. Visa veida saziņa starp pusēm, t.sk. paziņojumi un atgādinājumi, notiek rakstveidā, ja vien starp pusēm nav skaidri noteikta cita vienošanās par saziņas kārtību.

